امریکا-دا قاراده ریلی وطنداش جورج فلویدون کئچن هفته مینه سوتا ایالت ینده کی پولیسین زوراکی‌لیغی نتیجه‌سینده حیاتینی ایتیرمه‌سیندن سونرا باشلایان سرت رئاکسیا‌لارین آرتماسی قارشی‌سیندا پایتاخت واشینگتن-دا و نیویورک-دا کوچه‌یه چیخاما قاداغاسی اعلان اولونوب.
موستقیل اوتوپسی راپوروندا "نفس آلا بیلمه‌دیگی" اوچون اؤلدوگو دقیق‌لشن فلویدون جنازه ایشلری ایسه جمعه آخشامی حیاتا کئچیریله‌جک.
واشینگتن-ون بلدیه‌سی‌نین صدری Muriel Bowser کوچه یه چیخما قاداغاسی ایله علاقه‌دار کئچیریلن مطبوعات کنفرانسیندا بیر چوخ ایش یئرینین غارت ائدیلدیگینی و بعضی یئرلرین یاندیریلدیغینی قئید ائده‌رک، "اعتراض چیلارین آنایاسایا اویغون اولا‌راق نوماییش‌لر تشکیل ائتمک حقوقو وار، آنجاق بو ایشی ائدرکن شهریمیزی محو ائتمه‌مه‌لی‌دیرلر" ایفاده‌سینی ایشله‌دیب.
کوچه‌یه چیخاما قاداغاسی‌نین احاته دایره‌سی و تفرروات‌لاری درج اولونان فرمانلا معین ائدیلیب. بونا گؤره، یئرلی واختلا 19.00-06.00  آراسیندا قوه‌ده اولا‌جاق قاداغا قراری معین ساحه‌لرده ایشله‌ین‌لر ایله مطبوعات منسوب‌لارینا شامیل ائدیلمه‌ییب.
بو آرادا شیگاگو-دا فلویدون پولیسین زوراکی‌لیغی نتیجه‌سینده حیاتینی ایتیرمه سیندن سونرا باشلایان اعتراض آکسیا‌لاریندا 2 نفر اؤلوب.
شیگاگو شهری رهبرلیگی‌نین سؤزچوسو رای هانانیا Cicero بؤلگه‌سیندکی نوماییش‌لرده و زوراکی‌لیق حادثه‌لرینده 60 آدامین ایسه حبس اولوندوغونو بیلدیریب.
دیگر طرف‌دن، نیویورک والیسی اندرو کومو، شهرین بلدیه باشچی‌سی بیل دبلازیو ایله اعتراضلارا نظارت ائتمک اوچون کوچه‌یه چیخاما قاداغاسی قراری وئردیک‌لرینی آچیقلاییب. کومو کوچه‌یه چیخاما قاداغاسی‌نین (یئرلی واختلا) ژوئن آیی نین 1-ده ساعات 23:00-دان چرشنبه آخشامی 05:00 آراسیندا تطبیق اولوناجاغینی سؤیله‌ییب، آنجاق چرشنبه آخشامی گونو گئجه داوام ائدیب-ائتمه یه جگیمیزه هله قرار وئرمه‌دی‌لر.
والی 4 مین اولان پولیس سایی‌نین 8 مینه آرتیرماغی قرارا آلدیق‌لارینی بیلدیریب.
دیگر طرف‌دن، امریکانین "ان بی سی " کانالینا آچیقلاما وئرن امریکانین 4 رسمی‌سی پرزیدنت ترامپین 1807-جی ایلده قبول ائدیلن عصیان و یا اؤلکه داخیلی اغتیشاش‌لاردا امریکا تورپاق‌لارینا حربی گوج تطبیق ائتمه صلاحیتینی وئرن "عصیان قانونو"ندان ایستیفاده ائده بیله جگینی ایره‌لی سوروب.
آیریجا امریکا اردوسونون قارشی‌داکی ایکی گون اوچون اعلان ائدیلن کوچه‌یه چیخاما قاداغاسی یندان اول قوزیی کارولینا‌داکی Fort Bragg پادگان لاریندان بیر گردان (200-250 نفر) حربی پولیس بؤلمه‌سینی واشینگتن دی سی-یه گؤندردیگی ادعا ائدیلیب.
دیگر طرفدن، آغ ائوین باغچاسیندا زوراکی‌لیق حرکت‌لرینه چئوریلن اعتراضلار باره‌ده آچیقلاما‌لار وئرن ترامپ اؤلکه‌دکی حادثه‌لره موداخیله ائتمک اوچون مین‌لرله آغیر سلاحلی حربی پرسنل و تهلوکه‌سیزلیک قوه‌لرینی وظیفه‌یه جلب ائتدیگینی بیلدیریب.
چیخیشی‌نین اولینده امریکا پرزیدنتی اولا‌راق وظیفه‌سی‌نین اؤلکه‌نی و خالقینی قوروماق اولدوغونو وورغولایان ترامپ "اؤلکه‌میزین قانون‌لارینی قوروماق اوچون آند ایچدیم. جورج فلویدون وحشیجه‌سینه اؤلدورولمه‌سیندن حاق لی اولاراق راحاتسیز اولان امریکا خالقی اوچون بو سوزومو یئرینه یئتیره‌جه‌یم. رهبرلیگیم فلوید و عائله‌سی اوچون عدالت وعدینی یئرینه یئتیره‌جک‌دیر. او، بیر هئچ اوغروندا اؤلمه‌ییب. بوتون بون‌لار دینج اعتراضلار دئییل، داخیلی ترور حادثه لری گوناه‌سیز اینسان‌لارین حیاتینی محو ائتمک‌دیر. گوناهسیز بیر اینسانین قانی‌نین آخیدیلماسی بشریته قارشی آییب‌دیر و تانرییا قارشی جینایت‌دیر. امریکانین محو ائدیلمه‌یه دئییل، تشکیلاتلانماغا، کبره دئییل عملیاتا، هر ج و مرجه دئییل، تهلوکه‌سیزلیگه، نیفرته دئییل ساغالماغا، کاوسا دئییل، عدالته احتیاجی وار" دئییب.
حادثه‌لره قارشی اوغور قازانا‌جاق‌لارینی و بو موضوع دا یئنی آددیم‌لار آتدیق‌لارینی وورغولایان ترامپ "بوتون موجود فئدئرال، سیویل و حربی منبع‌لری تالان‌لاری و غارت‌لری سونا چات‌دیرماق اوچون و قانونا رعایت ائدن امریکا خالقی‌نین حقوق‌لارینی قوروماق اوچون سفربر ائدیرم" ایفاده‌سینی ایشلدیب.
آغ ائودکی چیخیشیندان سونرا ترامپ دونن آخشام اعتراض نوماییش‌لرینده یاندیریلمایا جهد ائدیلن  سنت جونز کیلسه‌سینه الینده توتدوغو انجیل ایله گئدیب.
ترامپین س  سنت جونز کیلسه‌سینه گئتمک اوچون ایستیفاده ائدجگی یولدا اعتراض چیلارین پولیس‌‌ین زوراکی موداخیله‌سی ایله داغیلماسی امریکا ایجتیمایتینده رئاکسیا‌لارا سبب اولوب.
قیسا مودت کیلسه‌نین قارشی‌سیندا دایانان و گیرمه‌ین ترامپ گئنیش تهلوکه‌سیزلیک تدبیرلری آلتیندا آغ ائوه قاییدیب.
قئید ائدک کی، نیویورک-دا هاوانین قارالماسی ایله اعتراضلار یئرینی غارت حادثه لرینه بوراخیب. بعضی ماغازا‌لارین شوشه‌لری سیندیریلیب و پنجره‌لردکی اشیا‌لار غارتله نیب. گئجه‌دن سونرا نیویورک-ون منهتتن و بروکلین بؤلگه‌لرینده اعتراضچیلار ایله پولیس آراسیندا شدت‌لی قارشیدورما‌لار نتیجه‌سینده یوزلرله نوماییشچی حبس اولونوب.
گئجه بویونجا بیر چوخ بؤلگه‌دکی ایش یئرلرینه ضرر وئرن آکسیاچی‌لار بعضی پولیس ماشین‌لارینی دا یاندیریب‌لار.
دیگر طرف‌دن، پرزیدنت دونالد ترامپ فلویدون پولیس زوراکی‌لیغی نتیجه‌سینده اؤلدورولمه‌سیندن سونرا بیر هفته‌دیر داوام ائدن نوماییش‌لر و زوراکی‌لیق حادثه‌لریله علاقه‌دار ایالت لرین والی‌لریله تله کنفرانس واسطه‌سیله گؤروش کئچیریب.
امریکا مطبوعاتی‌نین وئردیگی معلوماتا گؤره، ترامپ والی‌لری "ضعیف داورانماقدا" گوناهلاندیریب.
"حادثه‌لرده دومینانت طرف اولما‌لیسان، اگر اولماسا، واختینیزی اصرائدیرسینیز" ایفاده‌سینی ایشله‌دیب.
والی‌لرین نوماییشچی‌لرله باغلی داها سرت آددیم‌لار آتما‌لاری‌نین لازیم اولدوغونو وورغولایان ترامپ دئییب: "بون‌لار بیر حرکت‌دیر. ایندی باش وئرن‌لری دایاندیرماسانیز، داها دا پیس یئرلره گئده‌جک".
داها سونرا مطبوعات کنفرانسی کئچیرن آغ ائوین سؤزچوسو کایلی مک انانی نوماییش‌لرین مقصدین‌دن یاییندیغینی و زوراکی‌لیق حرکت‌لره چئوریلدیگینی سؤیله‌ییب.
خاطیرلاداق کی، می‌ین 25-ده اینترنتده قاراده ریلی جورج فلویدون ساختا اسکیناس‌لارلا اؤدنیش ائتمه‌سی شوبهه‌سی ایله ساخلانیلماسی آنی‌نین ویدئوگؤرونتوسو یاییلیب. آغ دریلی پولیس آفروامریکا‌لی‌نین قولونا قاندال وورا‌راق اونو یئره ییخیب و سونرا دیزی ایله بوینونو سیخیب.
ویدئودا فلویدون نفس آلا بیلمه‌دیگینه گؤره قیشقیرماسی، آنجاق پولیسین بونا اهمیت وئرمه‌دیگی گؤرونور.
بو حادثه‌دن قیسا مدت سونرا ساخلانیلان شخص خسته‌خانادا اؤلوب. حادثه نی تؤره‌دن پولیس ظابطی حبس ائدیلیب، عینی زاماندا حقوق-محافظه اورقان‌لاری‌نین بیر نئچه امکداشی ایشدن چیخاریلیب.
